Skihopping i Ukraina

Ukraina har hatt skihoppere i OL og VM etter at landet ble selvstendig i 1991, men de ukrainske hopperne har i liten grad klart å markere seg. Det første hopprennet i Ukraina ble arrangert i Kharkiv i 1904.

 Skihoppere 
Anatolij Zjeglanov deltok for Sovjetunionen i OL og VM i perioden 1968-1972. Hans beste plasseringer var 6.- og 8.-plass i normal- og stor bakke i OL i Grenoble i 1968. Han ble også nummer 4 sammenlagt i den tysk-østerrikske hoppuka i 1968/69. Valerij Savin ble nummer 7 i både stor- og normalbakke i VM i Lahtis i 1978. Valerij Vdovenko var på det sovjetiske laget som ble nummer 4 i lagkonkurransen i VM i Lahtis i 1989.

Beste plassering i VM og OL for det uavhengige Ukraina har henholdsvis Volodymyr Bosjtsjuk (28.-plass av 50 deltakere i stor bakke i VM i Liberec i 2009) og Volodymyr Hlyvka (29.-plass av 62 deltakere i stor bakke i OL i Nagano (Hakuba) i 1998). Beste plassering i verdenscupen har Vitalij Sjumbarets med 21.-plass i Sapporo i 2010. Også Bosjtsjuk, Hlyvka og Oleksandr Lazarovytsj har tatt poeng (blant de 30 beste) i verdenscupen.

Ukraina har vært med i lagkonkurransen i VM i 1993, 2003 og 2007, men ble sist alle gangene. Landets beste plassering i lagmesterskap er 6.-plass av 12 lag i vinter-Universiaden i Torino (Pragelato) i 2007.

 Deltakere i OL, VM og VM i skiflyging 
 Volodymyr Bosjtsjuk: OL 2006 (kvalifisering) og 2010, VM 2003, 2005 (kvalifisering), 2007, 2009 og 2011 (kvalifisering)
 Igor Bojsjuk: VM 2003
 Andrej Hlyvka: VM 1993
 Volodymyr Hlyvka: OL 1998 og 2002 (kvalifisering)
 Vasyl Hrybovytsj: OL 1994, VM 1993
 Ljubym Kohan: OL 1998
 Ivan Kozlov: OL 1998, VM 1997
 Andrij Klymtsjuk: VM 2013 (kvalifisering)
 Oleksandr Lazarovytsj: OL 2010 (kvalifisering), VM 2003, 2005 (kvalifisering), 2007, 2009 og 2011, VM i skiflyging 2008
 Jurij Mikitinez: VM 1999
 Dmitrij Prosvirnin: VM 1993
 Valerij Savin: OL 1984, VM 1978, VM i skiflyging 1979 (alle for Sovjetunionen)
 Vitalij Sjumbarets: OL 2010, VM 2003, 2007, 2009 og 2011
 Volodymyr Tratsjuk: VM 2007
 Valerij Vdovenko: VM 1989 (for Sovjetunionen) og 1993
 Volodymyr Veredjuk: VM 2013 (kvalifisering)
 Anatolij Zjeglanov: OL 1968 og 1972, VM 1970, VM i skiflyging 1972 (alle for Sovjetunionen)

 Hoppbakker 

Den største hoppbakken som har eksistert i Ukraina ble bygd på 1920-tallet ved Lviv, som på den tiden tilhørte Polen. Bakken skal senere ha tålt hopp på 115 meter, men eksisterer ikke i dag (2010). De største hoppbakkene som eksisterer i landet i dag har størrelse K90 og ligger i Tysovets ved byen Skole, og i Vorokhta. Vorokhta er det viktigste senteret for skihopping i Ukraina, og hadde i mange år renn i den internasjonale Karpat-cupen. Andre steder med aktivt hoppmiljø er Verkhovyna, Nadvirna og Kremenets.

En spesiell hoppbakke eksisterte i Kyiv fra 1968 til 2004. Olympiabakken lå i direkte tilknytning til Olympiastadion, og hadde ovarenn som ble holdt oppe av barduner, i stedet for et massivt tårn. Bakken hadde størrelse K80.

 Se også 
 Skihopping i Sovjetunionen

 Kilder 
 Федерація лижного спорту України: Стрибки на лижах з трампліну (Ukrainas skiforbund: Skihopping, ukrainsk, besøkt 25. desember 2010)
 FIS: Skihoppere fra Ukraina (besøkt 25. desember 2010)
 Sports Reference: Ukraine Ski Jumping  (olympiaresultater, besøkt 25. desember 2010)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
 Skisprungschanzen-Archiv: Ukraine (besøkt 25. desember 2010)

 Eksterne lenker